בראשית פרק נ: פטירת יעקב ופטירת יוסף

מבוא

פרק נ' הוא הפרק שחותם את ספר בראשית. הפרק **סוגר** את פרשיית יוסף ואחיו ובו מסופר כיצד הקרע **המשפחתי** הגדול נאחה. הפרק הזה גם **פותח** את הסיפור **הלאומי** של הגלות במצרים, סיפור שיתואר בהרחבה בספר שמות.

שאלה מכוונות למידה

א. מדוע מתארת התורה באריכות מרובה את שלבי האבל על יעקב?

ב. מה ניתן ללמוד על יחסי יוסף ואחיו מתיאור האבל?

|  |
| --- |
| מותו של יעקב וקבורתו |

**הקדמה**

בפרק **מט** לאחר שיעקב סיים לברך את בניו - כל בן וברכתו, הוא מצווה (צוואה) את בניו לא לקבור אותו במצרים אלא בארץ כנען, במערת המכפלה אשר בחברון. במקום ששם קבורים אברהם ושרה, יצחק ורבקה, ושם קבורה אשתו לאה. הפרק מסתיים בפטירת יעקב, בפסוק:

בראשית מט, לג

וַיְכַל יַעֲקֹב לְצַוֹּת אֶת בָּנָיו וַיֶּאֱסֹף רַגְלָיו אֶל הַמִּטָּה וַיִּגְוַע וַיֵּאָסֶף אֶל עַמָּיו:

פרק נ' פותח במילוי צוואתו של יעקב ע"י יוסף ואחיו. האבל על מותו של יעקב מתרחש בשלושה שלבים:

בראשית נ

שלב ראשון: שבעים ימי אבל במצרים

(א) וַיִּפֹּל יוֹסֵף עַל פְּנֵי אָבִיו וַיֵּבְךְּ עָלָיו וַיִּשַּׁק לוֹ:

(ב) וַיְצַו יוֹסֵף אֶת עֲבָדָיו אֶת הָרֹפְאִים לַחֲנֹט אֶת אָבִיו וַיַּחַנְטוּ הָרֹפְאִים אֶת יִשְׂרָאֵל:

(ג) וַיִּמְלְאוּ לוֹ אַרְבָּעִים יוֹם כִּי כֵּן יִמְלְאוּ יְמֵי הַחֲנֻטִים וַיִּבְכּוּ אֹתוֹ מִצְרַיִם שִׁבְעִים יוֹם:

שלב שני: מסע לוויה לארץ כנען ששיאו ב"גורן האטד" ("אבל מצרים")

(ד) וַיַּעַבְרוּ יְמֵי בְכִיתוֹ וַיְדַבֵּר יוֹסֵף אֶל בֵּית פַּרְעֹה לֵאמֹר אִם נָא מָצָאתִי חֵן בְּעֵינֵיכֶם דַּבְּרוּ נָא בְּאָזְנֵי פַרְעֹה לֵאמֹר:

(ה) אָבִי הִשְׁבִּיעַנִי לֵאמֹר הִנֵּה אָנֹכִי מֵת בְּקִבְרִי אֲשֶׁר כָּרִיתִי לִי בְּאֶרֶץ כְּנַעַן שָׁמָּה תִּקְבְּרֵנִי

 וְעַתָּה אֶעֱלֶה נָּא וְאֶקְבְּרָה אֶת אָבִי וְאָשׁוּבָה:

(ו) וַיֹּאמֶר פַּרְעֹה עֲלֵה וּקְבֹר אֶת אָבִיךָ כַּאֲשֶׁר הִשְׁבִּיעֶךָ:

(ז) וַיַּעַל יוֹסֵף לִקְבֹּר אֶת אָבִיו וַיַּעֲלוּ אִתּוֹ כָּל עַבְדֵי פַרְעֹה זִקְנֵי בֵיתוֹ וְכֹל זִקְנֵי אֶרֶץ מִצְרָיִם:

(ח) וְכֹל בֵּית יוֹסֵף וְאֶחָיו וּבֵית אָבִיו רַק טַפָּם וְצֹאנָם וּבְקָרָם עָזְבוּ בְּאֶרֶץ גֹּשֶׁן:

(ט) וַיַּעַל עִמּוֹ גַּם רֶכֶב גַּם פָּרָשִׁים וַיְהִי הַמַּחֲנֶה כָּבֵד מְאֹד:

(י) וַיָּבֹאוּ עַד גֹּרֶן הָאָטָד אֲשֶׁר בְּעֵבֶר הַיַּרְדֵּן וַיִּסְפְּדוּ שָׁם מִסְפֵּד גָּדוֹל וְכָבֵד מְאֹד וַיַּעַשׂ לְאָבִיו אֵבֶל שִׁבְעַת יָמִים:

(יא) וַיַּרְא יוֹשֵׁב הָאָרֶץ הַכְּנַעֲנִי אֶת הָאֵבֶל בְּגֹרֶן הָאָטָד וַיֹּאמְרוּ אֵבֶל כָּבֵד זֶה לְמִצְרָיִם

 עַל כֵּן קָרָא שְׁמָהּ אָבֵל מִצְרַיִם אֲשֶׁר בְּעֵבֶר הַיַּרְדֵּן:

שלב שלישי: הקבורה בארץ ישראל

(יב) וַיַּעֲשׂוּ בָנָיו לוֹ כֵּן כַּאֲשֶׁר צִוָּם:

(יג) וַיִּשְׂאוּ אֹתוֹ בָנָיו אַרְצָה כְּנַעַן

 וַיִּקְבְּרוּ אֹתוֹ בִּמְעָרַת שְׂדֵה הַמַּכְפֵּלָה אֲשֶׁר קָנָה אַבְרָהָם אֶת הַשָּׂדֶה לַאֲחֻזַּת קֶבֶר מֵאֵת עֶפְרֹן הַחִתִּי עַל פְּנֵי מַמְרֵא:

החניטה, והמספד והאבל

**יוסף מצוה את רופאי מצרים** לחנוט את אביו. **חניטה היא שיטת קבורה מצרית עתיקה, שמטרתה שימור הגוף. אין איסור מן התורה לחנוט את המת. תהליך החניטה נמשך** ארבעים **יום, ולאחר מכן נוספו עוד** שלושים **יום לבכי, סה"כ** שיבעים יום **של אבלות במצרים. החניטה ושאר הפעולות שהמצרים עושים ליעקב, מצביעים על כך שמותו של יעקב עורר תגובת אבל כבדה במצרים.**

1. עיין בפסוקים א-יג, וענה:

א. צטט והסבר **בלשונך**, חמישה דברים שמצביעים על כך שמותו של יעקב עורר תגובה של **אבל כבד** על מצרים.

|  |  |
| --- | --- |
| **ציטוט** | **הסבר** |
| א.  | המצרים חונטו את יעקב, חניטה זה לא דבר שעשו לכל אדם שמת במצרים אלא רק לאנשים מכבודים. |
| ב. "וַיִּבְכּוּ אֹתוֹ מִצְרַיִם **שִׁבְעִים יוֹם**" (ג) |  |
| ג.  | המצרים עורכים ליעקב לוויה מלכותית רבת משתתפים: עבדי פרעה כולל הזקנים שבהם וזקני מצרים הלווה כוללת גם רכב, פרשים ומחנה מצרי גדול. |
| ד. "וַיָּבֹאוּ עַד גֹּרֶן הָאָטָד אֲשֶׁר בְּעֵבֶר הַיַּרְדֵּן **וַיִּסְפְּדוּ שָׁם מִסְפֵּד גָּדוֹל וְכָבֵד מְאֹד** וַיַּעַשׂ לְאָבִיו אֵבֶל שִׁבְעַת יָמִים" (י) |  |
| ה.  | האבל הכבד שהמצרים ארגנו בגורן האטד היה כל כך עוצמתי, שהשאיר רושם על עמי האזור עד כדי כך שהם נתנו שם למקום "אבל מצרים". |

שלב ראשון: שבעים ימי אבל במצרים

|  |
| --- |
| **בראשית נ , ג**וַיִּמְלְאוּ לוֹ אַרְבָּעִים יוֹם כִּי כֵּן יִמְלְאוּ יְמֵי הַחֲנֻטִים **וַיִּבְכּוּ אֹתוֹ מִצְרַיִם שִׁבְעִים יוֹם**: |
| **רש"י**ויבכו אתו מצרים שבעים יום - ...לפי שבאה להם ברכה לרגלו שכלה הרעב, והיו מי הנילוס מתברכין. | **רד"ק**וַיִּבְכּוּ אֹתוֹ מִצְרַיִם שִׁבְעִים יוֹם - וכל אותן הימים בכו אותו המצריים לכבוד יוסף[[1]](#footnote-1). |

1. עיין בפסוק ג, ובדברי רש"י והרד"ק, וענה:

א. לפי כל פירוש, מה הסיבה שהמצריים התאבלו במשך זמן כה רב (שיבעים יום) על מותו של יעקב?

ב. מה ההבדל בין הפירוש של רש"י לפירוש של רד"ק.

שלב שני: מסע לוויה לארץ כנען ששיאו באבל ב"גורן האטד" ("אבל מצרים")

לאחר תום האבל במצרים רצה יוסף למלא את הבטחתו ליעקב אביו ולהביאו לקבורה במערת המכפלה (בר' מז, כט-לא). לשם כך פונה יוסף לפרעה ומבקש את רשותו. פרעה נעתר לבקשת יוסף, והוא יוצא לדרך עם אחיו ובית אביו ורבים מאנשי מצרים, הנשים והטף נשארים במצרים. **ליעקב נערכת הלוויה מלכותית רבת משתתפים: משפחת יעקב, עבדי פרעה כולל הזקנים שבהם וזקני מצרים. ההלוויה מגיעה עד לארץ ישראל, לעבר הירדן למקום שנקרא "גרן האטד", ושם קורה הדבר המפתיע הבא:**

**בראשית נ, יא**

וַיַּרְא יוֹשֵׁב הָאָרֶץ הַכְּנַעֲנִי אֶת הָאֵבֶל **בְּגֹרֶן הָאָטָד** וַיֹּאמְרוּ אֵבֶל כָּבֵד זֶה לְמִצְרָיִם

עַל כֵּן קָרָא שְׁמָהּ **אָבֵל מִצְרַיִם** אֲשֶׁר בְּעֵבֶר הַיַּרְדֵּן:

**חזקוני**

...יושבי ארץ סיחון ועוג ראו את האבל בגורן האטד, בארץ כנען.

1. האבל ב"גורן האטד" היה הוא כל כך עוצמתי שהדבר בא לידי ביטוי מעשי בשני דברים. מה הם שני הדברים?

בקשת יוסף לקבור את אביו בארץ כנען

בראשית נ

(ד) וַיַּעַבְרוּ יְמֵי בְכִיתוֹ וַיְדַבֵּר יוֹסֵף אֶל בֵּית פַּרְעֹה לֵאמֹר **אִם נָא מָצָאתִי חֵן בְּעֵינֵיכֶם** דַּבְּרוּ נָא בְּאָזְנֵי פַרְעֹה לֵאמֹר:

(ה) אָבִי הִשְׁבִּיעַנִי לֵאמֹר הִנֵּה אָנֹכִי מֵת בְּקִבְרִי אֲשֶׁר כָּרִיתִי לִי בְּאֶרֶץ כְּנַעַן שָׁמָּה תִּקְבְּרֵנִי

 וְעַתָּה אֶעֱלֶה נָּא וְאֶקְבְּרָה אֶת אָבִי וְאָשׁוּבָה:

1. מה ניתן ללמוד מכך שמצד אחד המצריים מארגנים מסע לוויה מלכותי ומפואר לאביו של יוסף, ומצד שני יוסף אינו פונה ישירות לפרעה בבקשה לצאת ממצרים, אלא הוא מתחנן לאנשים המקורבים לפרעה שידברו עם פרעה על כך שיאפשר לו לקבור את אביו בארץ כנען?

שלב שלישי: הקבורה במערת המכפלה

בני יעקב ממלאים את צוואת אביהם וקוברים את יעקב בארץ כנען, בחברון במערת המכפלה:

בראשית נ

(יב) וַיַּעֲשׂוּ בָנָיו לוֹ כֵּן כַּאֲשֶׁר צִוָּם:

(יג) וַיִּשְׂאוּ אֹתוֹ בָנָיו אַרְצָה כְּנַעַן

 וַיִּקְבְּרוּ אֹתוֹ בִּמְעָרַת שְׂדֵה הַמַּכְפֵּלָה אֲשֶׁר קָנָה אַבְרָהָם אֶת הַשָּׂדֶה לַאֲחֻזַּת קֶבֶר מֵאֵת עֶפְרֹן הַחִתִּי עַל פְּנֵי מַמְרֵא:

1. מה הם **שני ההבדלים** בין מסע הלוויה המתואר בשלב השני לבין מסע הקבורה המתואר בשלב השלישי?

|  |
| --- |
| **החשש של בני יעקב לאחר מותו של יעקב** |

הקדמה

סיפור מכירת יוסף הסתיים לכאורה בפרקים הקודמים עם התגלותו של יוסף לאחיו (פרק מ"ה) והמפגש המחודש של יוסף ויעקב (פרק מ"ו). בפסוקים שלפנינו נראה שלאחר מותו של יעקב צף ועולה סיפור המכירה והאחים חוששים מפני נקמתו של יוסף על המעשה.

שאלה מכוונות למידה

א. מה עורר את חששם של האחים שיוסף מבקש לנקום בהם?

ב. מה מלמד החשש של האחים על מערכת היחסים בין האחים ליוסף?

ג. האם ידע יעקב כי האחים מכרו את יוסף? האם ציווה לפני מותו את הדברים שבפי האחים?

ד. מהי משמעות תגובתו של יוסף לדברי האחים?

החשש של אחי יוסף

בראשית נ

(טו) וַיִּרְאוּ אֲחֵי יוֹסֵף כִּי מֵת אֲבִיהֶם וַיֹּאמְרוּ לוּ יִשְׂטְמֵנוּ יוֹסֵף וְהָשֵׁב יָשִׁיב לָנוּ אֵת כָּל הָרָעָה אֲשֶׁר גָּמַלְנוּ אֹתוֹ:

(טז) וַיְצַוּוּ אֶל יוֹסֵף לֵאמֹר **אָבִיךָ צִוָּה** לִפְנֵי מוֹתוֹ לֵאמֹר:

(יז) כֹּה תֹאמְרוּ לְיוֹסֵף

 **אָנָּא שָׂא נָא פֶּשַׁע אַחֶיךָ וְחַטָּאתָם כִּי רָעָה גְמָלוּךָ, וְעַתָּה שָׂא נָא לְפֶשַׁע עַבְדֵי אֱלֹהֵי אָבִיךָ**

 וַיֵּבְךְּ יוֹסֵף בְּדַבְּרָם אֵלָיו:

(יח) וַיֵּלְכוּ גַּם אֶחָיו וַיִּפְּלוּ לְפָנָיו וַיֹּאמְרוּ הִנֶּנּוּ לְךָ לַעֲבָדִים:...

רד"ק בראשית נ

(טו) ויראו - ראו שמת אביהם שהיה ירא אותו יוסף, ואמרו אולי מפני יראת אבינו נמנע יוסף מלהרע לנו. ועתה כיון שמת, יש לנו לחוש שלא ישיב לנו את כל הרעה אשר גמלנו אותו.

(טז) ויצוו אל יוסף - צוו אל זקני בית פרעה או אל זקני העיר שיאמרו זה אל יוסף, כי אביו ציווה זה לפני מותו, שאחר מותו ידברו אל יוסף במצותו לשאת את עונם, כי בחייו ידע שלא ישמר להם עונם.

1. עיין בפסוקים טו-יז, ובדברי הרד"ק וענה:

א. מה היה החשש של אחי יוסף אחרי שיעקב מת?

ב. מדוע החשש הזה התעורר רק לאחר מות יעקב?

ג. **שאלת בקיאות:** היכן מצינו בספר בראשית חשש דומה?

ד. הסבר בלשונך, מה שהם שני הדברים שעשו אחי יוסף כדי לפייס את יוסף?

****האם באמת יעקב ציווה שיוסף יסלח לאחיו?****

השליחים של האחים מצטטים לפני יוסף את בקשת יעקב שיוסף יסלח לאחיו: "אָבִיךָ צִוָּה... כֹּה תֹאמְרוּ לְיוֹסֵף אָנָּא שָׂא נָא פֶּשַׁע אַחֶיךָ...". בעיון בפרקים הקודמים לא מופיע הציווי הזה של יעקב, אותו מצטטים האחים. ולכן נשאלת השאלה האם באמת יעקב ציווה שהדברים הללו יאמרו ליוסף או שמא האחים בדו זאת מליבם?

כדי לענות על השאלה האם אכן באמת ציווה יעקב את הדברים הללו, יש לדון בשאלה מקדימה: האם בכלל ידע יעקב שהאחים מכרו את יוסף? או האם יעקב שיער את הדבר בליבו? שהרי אם נפרש שיעקב לא ידע בכלל על המכירה בוודאי שהוא לא יכל לצוות שלאחר מותו על יוסף יסלח לאחיו, **ובוודאי** שהאחים בדו זאת בליבם. אך גם אם נפרש שיעקב ידע או חשד שהאחים מכרו את יוסף עדין **קיימת האפשרות** שהאחים בדו מליבם את הציווי.

1. **שאלת חזרה על חומר שלמדנו:**

א. לפי הפירושים שלמדנו (רש"י בפרק מב, ורמב"ן בפרק מה)**,** האם יעקב ידע שהאחים מכרו את יוסף?

ב. מה הייתה ההוכחה של הרמב"ן לשיטתו?

מדוע האחים שיקרו?

רש"י

אָבִיךָ צִוָּה - שינו בדבר מפני השלום, כי לא ציווה יעקב כן שלא נחשד יוסף בעיניו

1. ראינו שלפי רש"י, יעקב לפחות חשד באחים שהם מכרו את יוסף, למרות זאת לפי רש"י (ופרשנים נוספים) יעקב מעולם לא ציוה את בניו לומר ליוסף "שא נא פשע אחיך וחטאתם".

א. מדוע יעקב לא ציווה את יוסף שיסלח לאחיו ולא יעניש אותם?

ב. מדוע האחים שיקרו? (הסבר בלשונך את הכלל שמובא ברש"י).

* תורה לשמה, שס"ד (באילו אופנים מותר לשקר?)

שאלה: מצינו בעניין השקר שהוא חמור מאוד והוא מארבע כיתות וכו' ומצינו שנעשה בו היתר לפעמים שאמרו רז"ל "מותר לשנות מפני דרכי השלום"... והנה יזדמן כמה עניינים שהאדם יוכל לעשות להם היתר לשנות בהם ולתלות ההיתר משום דרכי השלום... על כן יגיד לנו מורנו אופנים אחרים (כללים) שיש בהם היתר לשנות כדי שנדע את הדרך אשר נלך בו ושכמ"ה.

תשובה: המצאות של אופנים שיש בהם היתר לא אעשה לכם מדעתי בדבר זה, ורק אביא לכם אופנים הנזכרים בתלמוד ואתם תלמדו מהם וזה החלי בעזר האל צורי וגואלי.

(לאחר דברי הפתיחה הללו המשיב מביא **כארבעים וחמישים** מקורות שבהם מסופר על מקרים שבהם הקב"ה בעצמו ואנשים צדיקים שינוי מפני השלום, ממקורות אלו ניתן ללמוד **עד כמה חשוב ומותר לשנות מפני השלום**, אך את התשובה שלו הוא מסיים כך:)

הרי סדרתי לכם שלחן מלא כמה אופנים בעניין השקר וגניבת דעת הנזכרים בדברי רז"ל **להיתרא,** ואתם תדקדקו בכל דבר ודבר ותלמדו דבר מתוך דבר **אך תשימו יראת ה' על פניכם לבלתי תעשו קולות** חוץ מן השורה בדמיון דחוק...

תגובת יוסף הראשונה

|  |
| --- |
| **בראשית נ, יז**כֹּה תֹאמְרוּ לְיוֹסֵף אָנָּא שָׂא נָא פֶּשַׁע אַחֶיךָ וְחַטָּאתָם כִּי רָעָה גְמָלוּךָ, וְעַתָּה שָׂא נָא לְפֶשַׁע עַבְדֵי אֱלֹהֵי אָבִיךָ וַיֵּבְךְּ יוֹסֵף בְּדַבְּרָם אֵלָיו: |
| **מדרש בראשית רבה (ויחי פרשה קא)**ויבך יוסף בדברם אליו - אמר: כך אחי חושדין אותי?!  | **רבי יוסף בכור שור**ויבך יוסף - נתגלגלו רחמיו עליהם. |

1. בקשת האחים ממנו מביאה את יוסף לבכי: "וַיֵּבְךְּ יוֹסֵף בְּדַבְּרָם אֵלָיו".

מדוע התגובה של יוסף הייתה בכי? (כתוב בלשונך את שני הסברים)

תגובת יוסף השנייה

בראשית נ

(יח) וַיֵּלְכוּ גַּם אֶחָיו וַיִּפְּלוּ לְפָנָיו וַיֹּאמְרוּ הִנֶּנּוּ לְךָ לַעֲבָדִים:

(יט) וַיֹּאמֶר אֲלֵהֶם יוֹסֵף אַל תִּירָאוּ כִּי הֲתַחַת אֱלֹהִים אָנִי:

(כ) וְאַתֶּם חֲשַׁבְתֶּם עָלַי רָעָה אֱלֹהִים חֲשָׁבָהּ לְטֹבָה לְמַעַן עֲשֹׂה כַּיּוֹם הַזֶּה לְהַחֲיֹת עַם רָב:

(כא) וְעַתָּה אַל תִּירָאוּ אָנֹכִי אֲכַלְכֵּל אֶתְכֶם וְאֶת טַפְּכֶם וַיְנַחֵם אוֹתָם וַיְדַבֵּר עַל לִבָּם:

1. בפסוק יח נאמר **שהדבר השני** שעשו האחים כדי לפייס את יוסף היה, שהם הציעו להיות העבדים שלו.

א. מדוע האחים בחרו דווקא בעונש הזה?

ב. כיצד הגיב יוסף לניסיון השני של האחים לפייס אותו? ציין שלושה דברים.

**רש"י בראשית נ, יט**

התחת אלוקים אני - שמא במקומו אני? בתמיה, אם הייתי רוצה להרע לכם, כלום אני יכול? והלא אתם כולכם חשבתם עלי רעה והקב"ה חשבה לטובה, והיאך אני לבדי יכול להרע לכם?

1. עיין בפסוק יט-כ ובדברי רש"י, וענה:

א. פסוק י"ט נאמר: "אַתֶּם חֲשַׁבְתֶּם עָלַי **רָעָה** אֱלֹהִים חֲשָׁבָהּ **לְטֹבָה**". מהי המחשבה הרעה, ומהי המחשבה הטובה?

ב. לפי רש"י, מדוע אם האחים חשבו לעשות רע ליוסף ואף עשו רע, הוא אינו יוכל להענישם?

הסיבתיות הכפולה

עקרון הסיבתיות הכפולה הוא עקרון יסודי אותו אנו מוצאים באירועים רבים בתנ"ך. הזכרנו את העקרון הזה כשתחלנו ללמוד את פרשת יוסף ואחיו, בשאלה מדוע יעקב שלח את יוסף לשאול בשלום אחיו בשכם (פרק לז). נחזור ונבאר את העקרון:

**הסיבתיות הכפולה**

העקרון נותן הסבר כפול - בשני מישורים בשאלה: מה הן הגורמים לאירועים מסוימים להתרחש?

**א. מישור אנושי-ארצי:** הסבר שאירוע מסוים התרחש כתוצאה של סיבה ומסובב ארציים, אנושיים וטבעיים.

**ב. מישור אלוקי-רוחני:** הסבר שאירוע מסוים התרחש כתוצאה מהתערבות אלוקית רוחנית וזה כחלק מתוכנית כללית של ה' לנהל מהלכים היסטוריים בעולם לפי רצונו.

1. כדי להפיג את חששותיהם של אחיו יוסף מסביר להם שהגעתו למצריים נובעת מהעיקרון של "הסיבתיות הכפולה". צטט בטבלה שלפניך והסבר את "הסיבתיות הכפולה" שבגללן יוסף הגיע למצרים?

|  |  |  |
| --- | --- | --- |
|  | **ציטוט** | **הסבר** |
| **הסבר אנושי וארצי** | "אַתֶּם חֲשַׁבְתֶּם עָלַי רָעָה" |  |
| **הסבר אלוקי רוחני** |  |  |

צדיקותו של יוסף

באירוע זה מתגלה צדיקותו וגדולתו של יוסף:

(א) מבחינת בין אדם לחבירו - יוסף אינו מתכוון להתנקם באחיו, אדרבה הוא מתכוון להמשיך לדאוג לכל צורכם.

(ב) מבחינת בין אדם למקום - יוסף מביע בדבריו את האמונה שלו בה', שכל מה שקרה זה מאת ה', ומודה לקב"ה על כך שהפך את מחשבתם הרעה לטובה.

|  |
| --- |
| ההבטחה והשבועה |

בראשית נ

(כב) וַיֵּשֶׁב יוֹסֵף בְּמִצְרַיִם הוּא וּבֵית אָבִיו וַיְחִי יוֹסֵף מֵאָה וָעֶשֶׂר שָׁנִים:

(כג) וַיַּרְא יוֹסֵף לְאֶפְרַיִם בְּנֵי שִׁלֵּשִׁים גַּם בְּנֵי מָכִיר בֶּן מְנַשֶּׁה יֻלְּדוּ עַל בִּרְכֵּי יוֹסֵף:

(כד) וַיֹּאמֶר יוֹסֵף אֶל אֶחָיו אָנֹכִי מֵת

 **וֵאלֹהִים פָּקֹד יִפְקֹד אֶתְכֶם** וְהֶעֱלָה אֶתְכֶם מִן הָאָרֶץ הַזֹּאת אֶל הָאָרֶץ אֲשֶׁר נִשְׁבַּע לְאַבְרָהָם לְיִצְחָק וּלְיַעֲקֹב:

(כה) **וַיַּשְׁבַּע יוֹסֵף** אֶת בְּנֵי יִשְׂרָאֵל לֵאמֹר פָּקֹד יִפְקֹד אֱלֹהִים אֶתְכֶם וְהַעֲלִתֶם אֶת עַצְמֹתַי מִזֶּה:

(כו) וַיָּמָת יוֹסֵף בֶּן מֵאָה וָעֶשֶׂר שָׁנִים וַיַּחַנְטוּ אֹתוֹ וַיִּישֶׂם בָּאָרוֹן בְּמִצְרָיִם:

1. עיין בפסוקים כב-כו, וענה:

א. הסבר בלשונך את **ההבטחה** הנבואית שאמר יוסף לאחיו בפסוק כד?

ב. בפסוק כה נאמר "וַיַּשְׁבַּע יוֹסֵף אֶת בְּנֵי יִשְׂרָאֵל...". מה כוללת **השבועה**? (שני דברים)

ג. מתי ואיך קוימה השבועה? צטט והסבר. (היעזר בשמות יג, ויהושע כד)

מות יוסף

בראשית נ, כו

וַיָּמָת יוֹסֵף **בֶּן מֵאָה וָעֶשֶׂר שָׁנִים** וַיַּחַנְטוּ אֹתוֹ וַיִּישֶׂם בָּאָרוֹן בְּמִצְרָיִם:

יוסף נפטר בגיל 110. יוסף פתר את חלומות פרעה והפך למשנה המלך מצרים בגיל 30 (בראשית מא, מו) 9 שנים לאחר מכן יעקב הגיע למצרים, וחי בה 17 שנה (בראשית מז, כח), כלומר יעקב נפטר כאשר יוסף היה בן 56, ויוסף חי לאחר מכן עוד 54 שנה.

סיכום

**מבחינה** **משפחתית** - ספר בראשית מסתיים בכך שהקרע המשפחתי נאחה,

יוסף דואג לאחיו וכל בני יעקב הם עתה עם אחד.

**מבחינה** **לאומית** - ספר בראשית מסתיים שבני ישראל נמצאים בגלות מצרים

 אך יש הבטחה אלוקית לגאולת עם ישראל ממצרים:

**"וֵאלֹהִים פָּקֹד יִפְקֹד אֶתְכֶם וְהֶעֱלָה אֶתְכֶם מִן הָאָרֶץ הַזֹּאת אֶל הָאָרֶץ אֲשֶׁר נִשְׁבַּע לְאַבְרָהָם לְיִצְחָק וּלְיַעֲקֹב".**

חזק חזק ונתחזק!

1. הרד"ק בפירושו מביא טעם נוסף שדומה לפירוש שהובא ברש"י: **"ולדברי רבותינו ז״ל בכו אותו גם לכבודו, לפי שנפסק הרעב בעבורו".** [↑](#footnote-ref-1)